
n Friùl-Vignesie Julie, par plui 

di cualchidun, svilup al fàs rime 

cun deregulation e cimentifica- 
zion. Su la fonde di cheste convin- 
zion, il Consei regjonàl, ai 5 di Avril 
passât, al à aprovat la propueste di 
leg regjonàl 26, cognossude tant che 
“lec omnibus”. 

I fins dal proviodiment a son 
chei dal “recupar de competitivitàt 
regjonàl” e de “razionalizazion dal 
ùs sostignibil dal teritori”, te pra- 
tiche tradusùts cu la concession di 
une grande libertàt di costruzion pai 
privàts a discapit des competencis 
urbanistichis dai Comuns. Une pro- 
ve di centralisim dal dut incoerente 
cula autonomie de nestre Regjon. La 
lec, di fat, eintrodùs la pussibilitàt di 
derogà ai struments urbanistics e re- 
golaments edilizis comunài, gjavant 
al Consei comunàl il podé di decidi 
sui temis di planificazion e progra- 
mazion teritoriàl. Cussì - tant par fà 
dome un esempli - struturis alber- 

ghieris e esercizis di soministrazion 
a varan la pussibilitàt di amplià, 
ancje in deroghe aes distancis, aes 
altecis, aes superficiis o ai volums 
previodùts dai struments urba- 
nistics e dai regolaments edilizis 
comundi, fin al 50% des superficiis 
esistentis intal câs di realizazion di 
centris pal benstà, pissinis, saunis, 
locài pal tratament di bielece e re- 
lax, fintremai a une distance di 500 
metris dal edifici esistent. 

Duncje, pai promotòrs dal pro- 
viodiment, par fà cressi economi- 
chementri la regjon la soluzion a 

son lis coladis di ciment. Ben savint 
(si spere) che la tiere e je une risorse 
limitade e no rinovabile. Pôcs sore- 
stants a somein jessi cussients di 
chest fat, stant che il Friùl-Vignesie 
Julie — lu dîs ilrapuart 2019 dal Ispra, 
l’Istitàt superiòr pe protezion e la 
ricercje ambientàl — e je la cuinte 
regjon in Italie par consum di teren, 
cuntun tindince in cressite. No ise 
ore di fermàsi? No ise ore di cambià 
prospetive? Par nô, pai nestris fis, 
par chei che a vignaran. Lu vin dit 
dispès su lis pagjinis da La Patrie 
dal Friùl. Il câs dal eletrodot Udin 

Ovest-Redipulie al è emblematic. 
Lait a cjalà, te inchieste di chest nu- 
mar, ce biel servizi che al è stàt fat 
al nestri teritori permetint di tirà 
sù cheste infrastruture, che lu ferìs 
mortalmentri cence nancje ripaià 
(dut càs, mai avonde) lis comunitàts 
pal lòr sacrifici. No saran dal sigùr 
lis prescrizions de Sorintendence — 
che par altri e veve dàt parê negatiîf 
al eletrodot aeri - pes previodudis 
oparis di slizeriment dal impat pai- 
sagjistic, asanala situazion. E pensà 
che la soluzion alternative - la linie 
eletriche sot tiere — e jere. 

Cuant le capirano i nestris ami- 
nistradòrs che no si è contraris al 
svilup e aes infrastruturis se si do- 
mande di rispietà il teritori e lis sòs 
carateristichis ambientàls e pai- 
sagjistichis, i siei borcs che a contin 
la nestre storie, la nestre culture, 
ce che o sin e ce che o sarin bogns 
di deventà?! Coventavie derogà ai 
struments urbanistics dai Comuns? 
Struments che a son pensàts par 
un disvilup armoniòs, intal rispiet 
des diviersis esigjencis dal citadin, 
ma inte tutele dai dirits coletîfs. Ta 
cheste maniere - tant che e à 
marcàt Paola Schneider, presidente 
regjonàl di Federalberghi — «si las- 
se man libare a societàts di capitài, 
grups imobiliàrs, costrutòrs e spe- 
culadòrs cun grancj apetits bande 
dal nestri teritori». E i sindics no 
podaran fà nie. 

Altri che benefici pes comu- 
nitàts! Il Progrès, ta cheste regjon, 
al è ancjemò lontan. Il 

Di Rome a Udin. 


Criminalitàt e mafie tra di nò 


Avertiment di stamp mafiòs 


ae nestre gnove colaboradore, 


la gjornaliste Floriana Bulfon 


un chest numar si invie 

la colaborazion cun La 

Patrie dal Friùl di une 
nestre brave coleghe: Floriana 
Bulfon, gjornaliste furlane che 
e lavore a Rome par Repubblica 
e L'Espresso e che si ocupe di 
criminalitàt organizade, terorisim 
internazional, pedofilie e cyber 
security. Floriana e curarà une 


Intimidazion ancje 
al coleghe dal Tgr Rai Fvg 
Giovanni Taormina 


rubriche, “Une furlane a Rome”, in 
paralél a chê realizade dal nestri 
ex diretòr Dree Venier, “Un furlan 
a Milan”, che nus contaran trop 

Une targhe e ricuarde 
la umanitât di Mistruzzi 


«O pues dome contâ la mê piçule 
storie di frute che, a 10 agns, e je 
stade obleade a lassà la sò famee, 
cul russac su lis spalis cun dute la 
mé robe dentri, e cun cualchi mo- 
nede pai bisugns che a podevin 
presentàsi. O soi stade puartade 
in cheste cjase e o soi jentrade di 
ché puarte». Lea Polgar e je fer- 
me sot di un porton di viàl Carso, 
cuartîr Prati di Rome, a pòcs pas 
de Rai. 

Al numar 46, daùr di ché puarte, 
ejere la cjase di Aurelio Mistruzzi 
e de sò femine Melania Yaiteles. 
A son stàts lôr a salvale, a acetà 
jê e tantis altris fameis ebreis. 
Dilunc de ocupazion nazifassiste 
di Rome, parsore de puarte de 
abitazion dai coniugàts Mistruzzi 
e jere la steme dal Vatican e sot 
e ripuartave la didascalie “me- 
daist de Sante Sede”. Chest truc 
al à consintàt no dome di protezi 
la pigule Lea, ma ancje di pro- 
dusi cjartis di identitàts falsis 
pai ebreus che si scuindevin des 
batudis: a metevin a pericul la 
proprie vite platant fameis ebreis 
par salvalis de furie nazifassiste. 
«A son stàts coragjòs e afetuòs, 
come se a fossin stàts nonos. Il 


mestri al fevelave pòc e cuant che 
o soi rivade, cence dîmi nuie, mi 
à fat viodi un sportel. Mi à dit che 
cuant che al varès fat un segn cul 
cjàf, jo mi vevi di scuindi li dentri 
e no varès vùt di saltà fûr fin cuant 
che no mi vignive a cjoli lui. Par 
fortune, no je mai stade bisugne 
di vierzi chel trabuchel», e ricuar- 
de Lea che vué e à 86 agns. 

In Fevrâr, dopo tancj agns, in 
cheste cjase, parsore di chel por- 
ton a àn metude une targhe par 
ricuardà un periodi scùr che nol 
à di jessi dismenteàt. Soredut in 
chest moment che o viodìn feno- 
mens di razisim e di intolerance 
bande il prossim. 

Aurelio Mistruzzi e la sò femine 
Melania a son stàts di resint ancje 
nomenats “Juscj tra lis Nazions” 
e il lôr non al è stàt metùt intal 
Yad Vashem di Jerusalem. Un 
ricognossiment che al à jemplàt 
di braùre ancje il Friùl. Parcè 
che Aurelio, scultòr e medaist, 
al è partît di Vilevuarbe par rivà 
a Rome e juda Lea e tantis altris 
personis dopo de emanazion des 
leçs raziàls. Ché targhe e chei 
nons a son li par visàsi dal sens 
profont de solidarietàt umane. Il 


che di furlan al è intes dôs citàts 
principàls dal Paîs e di trop che 
chel che al sucét là al pues jessi di 
ispirazion pe nestre realtàt furlane. 
Cun chestis dôs riis, che o anunziìn 
la gnove rubriche, o volin pandi 
dute la nestre solidarietàt par 
Floriana, stant che te sò machine 
lunis ai 8 di Avrîl, a Rome, e je stade 
cjatade une butilie che e veve dentri 


UN FURLAN A MIL 








FLORIANA BULFON 





licuit inflamabil. Un avertiment clàr 
di stamp mafiòs. Si strenzin duc] 
ator di jê: Floriana, professioniste 
brave e determinade no si fermarà, 
e nus fås brauròs vêle cun nô. 

O cjapìn la ocasion par manifestà 
solidarietât ancje al coleghe 
Giovanni Taormina dal Tgr Rai Fvg 
che pôcs dîs dopo, te sede di Udin, 
al à vût ancje lui un avertiment 
criminâl midiant di une buste 

cun dentri doi proietii di pistole. 
Chest a rimarcà che criminalitàt e 
avertiments mafiôs no son dome 
fats lontans, ma a son presints 
ancje sul nestri teritori e la nestre 
atenzion e à di restà alte. Il 

Il mini cine “cjargnel” 
di Porta Romana 


Intune serade milanese di Fevràr 
o soi làt a viodi un documentari 
intun lùc che mi incuriosive: il 
Wanted Clan cinema di quartiere. 
LogàttalcuartîrdiPortaRomana, 
alè une associazion. Fasint la tes- 
sare, il fantat daùr dal banc si ina- 
cuarc che o stoi scrivint “Tumieg” 
tant che lùc di nassite, e mi fås: 
«O soi ancje jo di Tumieg!», e cun 
chel mi dîs che ancje la titolàr dal 
Wanted e je cjargnele, e me pre- 
sente: Anastasia Plazzotta. «Gno 
pari al è di Trep», mi dîs. O cjapi 
la ocasion par fàmi contà alc di 
chest mini cine, stant che a Milan 
a nd stan nassint plui di un. Al 
è il Cinemino - 75 puescj - cun 
cines in lenghe origjinàl, di pro- 
duzion milanese o sperimentài, 
o il Cinema Bianchini, che al à 
funzionàt in Istàt sui tets de ga- 
larie Vittorio Emanuele: 50 pue- 
scj, cun films di autòr o classics 
agns ‘60. 

Il Wanted Clan alà sede in chè che 
e jere une galarie di art, la sale di 
ingrès, e te sale sot al à un mega 
schermi cun 30-40 puescj pal 
public. La programazion e je di 
cines ricercjàts e documentaris. 

«Il progjet al è nassùt in gracie di 


un progjet dal Comun di Milan. 
Lanestreintenzion eje ché di creà 
un spazi par stà ben fùr di cjase 
insiemi. Aromai, ancje pal cine, 
su internet tu puedis cjatà ce che 
tu âs voie, e cussì o vin metùt sù 
un salot vintage cun barut, picule 
ristorazion, une librarie, un pia- 
noforte. O fasìn ancje incuintris, 
cors e proiezions a richieste». 
Anastasia e à ancje une cjase di 
distribuzion cinematografiche, 
la Wanted Cinema. «Il spazi al è 
ancje par fà cognossi la nestre 
produzion». Doi titui di ponte 
dallòrcatalic chest Invierajerin // 
giovane Karl Marx e La Doloeur. E 
cualchi titul di tignî di voli pai més 
che a vegnin? Kusama Infinity, la 
storie de artiste gjaponese Yayoi 
Kusama che e vîf par sô sielte in- 
tun centri di cure mentàl, e Border 
creature di confine, thriller pre- 
miât a Cannes e in Italie al “Noir 
in Festival”. 

E la Cjargne? «O torni pòc, pur- 
trop. O soi a stà a Milan e dispès 
o soi ator pal mont par lavor. Ma 
o soi stade cheste Istàt». E i voi di 
Anastasia, intant che lu dîs, a de- 
ventin a forme di cùr, come intun 
carton animat gjaponés. I 

Tal centri 
de Europe 


i* Tantis voltis al è stàt dit 

e tornata dî, ma e val la pene 
ribatilu: par capî il rapuart tra il 
Friùl e la Europe al baste cjapà 
une cjartine gjeografiche, al 
risultarà clàr che tal centri de 
cjartine si cjate il Friùl. 

Sì, o sin il cùr dal Vecjo 
Continent e, che si vueli o no, 

o vin di cjapàsi sù la cjame di 
cheste - jo o dîs — veretàt e 
responsabilitàt entusiastiche. 

O zonti une altre osservazion, 

e ancje cheste e podarès someà 
band: o sin plui dongje di Viene, 
di Lubiane che no di Rome. 

La storie dal nestri popul e je 
chê dai grancj avigniments 
europeans, il so stes jessi al 

ven dal incuintri des civiltàts 
latine, slave e todescje. E prime 
di lôr, altris olmis, i oms e lis 
feminis dai cjastelîrs, formis 

di agregazion social, chés vilis 
che cuasi cence savé a an lassàt 
segns profonts intal mùt di 
organizà la nestre vite coletive. 
i Su chestis tieris si son 
consumadis lis tragjediis dai 
secui resints, chi a son stàts i 
scuintris di monts contraris, ma 
ancje lis lidrîs dal Cristianisim 
aquileiés, dal so deventà messac 
di fradilance e di umanitàt 
universàl. 

i*£ Nol covente fale tant lungje, 
ma ai nestris zovins o vin il 
dovéè, invezit, di contàle par 
intîr, in altris sedis, prime di dut 
inte scuele, a ducj i siei nivei di 
istruzion, par tornà a afermà une 
mission di testemoneance dade 
al popul furlan, propit in gracie 
dal fat di esisti ancjemò vuê cu 
la sò lenghe, cu lis sòs tradizions, 
cu la sò etiche: cu la sò muse. 
Nol sarès stàt pussibil resisti, 
sorevivi, mantignint cheste 
identitàt, se cheste no ves di jessi 
un segnal che al dure intal timp, 
a segnà la strade che la Europe e 
pues e e à di fà. 

sisi Al è timp di elezions 
europeanis: intun moment li 
che nùi neris si impenzissin 

su lis libertàts concuistadis 

cun tante dificoltàt, no si trate 
dome di ribati une cussience 
europeiste fuarte. Chel al è il 
minim sindical, parcè che chê 
stesse Europe, vuè ostac di 
banchîrs e stàts nazion, o e je in 
stàt di diliberà gnovis energjiis 

e inschirià gnùfs protagonisc], o 
cence fal e finirà vitime di chei 
che di simpri a urdissin pe sô fin 
e par che a tornin i nazionalisims 
totalitaris criminài. 

Al è un presit che il Friùl al à 
paiat za cun lagrimis e sanc. Il 

CRISI DAL LAVÔR 





La ricostruzion economiche 








Pocjis dirigjentis tal setòr privàt, 


de Patrie no podarà 
che parti des feminis 


plui contrats part time e paiis plui bassis dai oms. 


A coventin gnovis oportunitàts di conciliazion di famee e lavor 


arcè il Friùl no isal plui 
une locomotive di disvilup 
di un contest talian dulà 
che la cressite e je a zero? In ce 
maniere si puedial distrigà il grop 
di une crisi che nus involuce intun 
glimug peng di problemis, de 
disocupazion ae precarizazion, de 
decualificazion de lavoranzie ae 
gnove emigrazion? 
La rispueste e pues vignî dome 
de inovazion. Daùr dal Regional 
Innovation Scoreboard 2017, che 
l'economist Roberto Grandinetti 
al dopre simpri tant che l’indig 
di riferiment plui atendibil a 
nivel european, il Friùl-Vignesie 
Julie al à une vore di aziendis 
che a pensin di bessolis a rinovà 
metodis e produzions. Se il Baden- 
Wurttemberg, il Land plui inovatîf 
de Gjermanie, al è consideràt 
a base 100, il Friùl al rivarès a 
82: l’indicadòr al rive a 87 su la 
regjistrazion di dissens e brevets, 
che e je cuasi a nivel todesc, ma 
o vin un biel risultàt (63, parsore 
de medie taliane) ancje sul valòr 
de esportazion di bens di nivel 
tecnologjic alt, che a ocupin il 
54% dai lavoradòrs dal Baden- 
Wurttenberg. La situazion dut câs 
e je pardabon paradossàl, parcè 
che se o lin a analizà l’invistiment 
in tiermins di ricercje sul Pil fat 
dal setòr public, o rivìn al 55, e sul 
setòr privat, il valòr al rive a 34: un 
tierc che in Gjermanie. 
Ce vuelino dî chescj dàts? Che 
par rindi plui facil il trasferiment 
de tecnologjie dai centris di 
ricercje universitaris o dai parcs 
tecnologjics aes impresis al 
coventarès un jutori in tiermins 
di mancul tassis e burocrazie, 
plui incentîfs e soredut un salt 
di mentalitàt, metint dongje 
dutis lis energjiis par doprà in 
maniere massive risorsis e metodis 
che a smicjin bande l'avignî. La 
inovazion no à di jessi une peraule 
vueide, se no la fuarce dinamiche 
de economie si pierdarà intun nùl 
di ocasions pierdudis, e i cerviei 
nostrans a saran simpri plui 
seneòs di là inaltrò, dulà che lis lôr 
ideis a varan plui pussibilitàt di 
mudàasi in realtàt. 
I dàts sul lavòr in chest moment 
a son particolarmentri dificii 
di aprofondî. Nus disin che la 





In ce maniere 

si puedial distrigà il grop 
de crisi che nus involuce? 
La rispueste e pues vigniî 
dome de inovazion. 

Il Friùl-Vignesie Julie 

al à une vore di aziendis 
che a pensin di bessolis 
arinovà metodis 

e produzions 


percentuàl di ocupàts e je tornade 
ché dal 2008, la cuantitàt di chei 
che a lavorin si è sbassade di 20 
mil: e chest ancje se la popolazion 
no je diminuide. Par sigùr, al 

è di sperà che il gnûf redit di 
citadinance al coventi almancul 
par fà plui eficients i centris pal 
lavòr che cumò a son stimàts dai 
disocupàts mancul utii dai centris 
di colocament interinal. Tal 2017, 
l’ultin scrutini che ju à rivuardàts 
al fevele di un 27% de utence che si 
declare contente dal lòr servizi: e la 
sodisfazion si sbasse a un 5% che al 
fàs impression se si va a considerà 
la comprensibilitàt dal lengac che 
al ven dopràt cun chei che a cirin 
un puest di lavòr. In chel an, tai 
centris pal lavor de Regjon a son 
rivats 67 mil 391 utents, une vore 


di plui dai disocupàts uficiài che 
in ché volte a rivavin al 6,6%. Intun 


sisteme che al funzione, a varessin 
di rivà a ricolocàsi in curt: ma nol 
è propit cussì, parcè che se si cjale 
il numar di rapuarts di lavòr, a 

son simpri di plui chei che a van 
incuintri a plui trasformazions 
ancje tal cors dal stes an. 

Se ju dividìn par fasse di etàt, 

lis cuantitàts a son in pratiche 
compagnis: 23 mil 479 fin a 29 
agns, 21 mil 651 parsore dai 45 e 
22 mil 261 inte fasse di mieç. Di 
chescj, a son plui di 10 mil chei che 
a son stàts candidats ae assunzion 
intune aziende che e veve 
manifestàt bisugne di lavoranzie e 
il 49% al à cjatàt lavòr. Dificil savé 
trops che a son invezit chei che a 
son passats di un lavòr a di chel 
altri o che a àn dome vude une 
trasformazion di contrat. Chel che 
al è clàr al è che zovins, feminis 

e personis sore i 55 agns a son 
simpri lis categoriis che a fasin plui 
fature a cjatà lavor e a mantignîlu, 
e se lu cjatin si scuintrin dispès 
cun formis di lavòr sotpaiàt o 
cuntune domande di oris che no 
permet di vê nissune indipendence 
economiche. 

Al è clàr che la casse integrazion 
doprade tai agns de crisi e à 
cambiàt la struture profonde dal 
lavòr in regjon, e ancje in cheste 


suaze al à di jessi interpretàt forsit 
il “bum” des partidis Ivz che al sta 
lant indenant di doi agns. Tal 2018, 
in Friùl-Vignesie Julie a son stadis 
viertis plui di 8 mil 200 gnovis 
partidis Ivz, 180 plui dal an prin 
(+2,2%), intant che a nivel talian 

il numar si è sbassàt dal 0,5%. 


Par rindi plui facil 

il trasferiment 

de tecnologjie 

dai centris di ricercje 
universitaris 

o dai parcs tecnologjics 

aes impresis a coventaressin 
mancul tassis e burocrazie, 
plui incentifs e soredut 

un salt di mentalitàt 


In regjon, lis provinciis di Udin 
(+3,5%) e di Triest (+2,8%) a àn 
segnàt l'aument plui grant. La plui 
part des gnovis partidis Ivz (43%) e 
je sot dai 35 agns parcè che cheste 
forme di lavòr e ven doprade 
simpri di plui tant che une 
modalitàt pai zovins par jentrà 

o par restà sul marcjàt dal lavòr, 
in alternative a chés altris formis 
contratuàls. Une su sîs di chestis 
gnovis partidis Ivz e je vierte di 


citadins forescj. 

Al è interessant considerà che 
intai ultins agns il numar plui 
penç di gnovis ativazions al è 

stât intal setôr dal cumierç, ma 

tal 2018 al è stât invezit chel des 
ativitàts professionals sientifichis 
e tecnichis (il 17% dal totàl dal 
ultin an) a mostrà il plui grant 
disvilup. Chest compart al cjape 
dentri sedi lis libaris professions 
(nodàrs, avocàts, comercialiscj, 
inzegnîrs, architets), sedi lis 
ativitàts no regoladis di ordins 
professionài (relazions publichis 

e comunicazion, consulencis, 
publicitàt, imobiliariscj). La platee 
si slargjarà ancjemò cu lis gnovis 
oportunitàts regaladis dal regjim 
forfetari, che al permet di vê une 
oportunitàt di plui par cui che al à 
miòr lavorà in autonomie invezit 
che jessi dipendent. Cuissà se 
chest cuadri al puartarà a miorà 

il gender gap che ancjemò al esist 
in riferiment a cualitàt e cuantitàt 
de ocupazion feminine. Ancje se 
intal prin toc de crisi lis feminis 

a tignivin dùr, e no regjistravin 
nivei ocupazionai piés di chei dai 
oms, cumò il diferenziàl al à tornàt 
a slargjasi. Il tas percentuàl des 
lavoradoris al è dal 55%, e nol è 
mai mioràt tai ultins agns. 

Si partìs adore: in percentuàl i 
“Neet” (i zovins che no lavorin e no 
studiin) a son il 19,8% des fantatis 
e il 14,6% dai fantats. Lis feminis 
sot dai 29 agns che a lavorin a 

son passadis in 8 agns dal 48,5% 

al 35,5%, intant che invezit lis 
lavoradoris che a àn dai 55 ai 64 
agns a son passadis dal 21,5% al 
36,5%. La “cuote 100° e varès di 
judà a corezi cheste situazion, ma 
cual lavor ur spietaraial a chestis 
feminis, plui o mancul zovinis che 
a sedin, cuant che lu cjataran? Doi 
dàts a judin a capî in ce senari che 
si cjatin: dome il 12% dai dirigjents 
e il 24% dai cuadris dal setòr privât 
a son feminis. Dai ultins dàts, il 
36% des feminis al à contrats part 
time, cuintri dome il 5% dai oms. 
Chest al è ancje consecuence 

dal fat che lis feminis laureadis 

in materiis sientifichis a son la 
metàt dai oms, e chest al siere un 
potenzia troi di ingrès preferenziàl 
tal marcjàt dal lavòr. E ancje se 

il 75% des feminis che si laurein 

a cjatin lavòr, al reste alt il tas di 
disocupazion. E sul panorame 
global dal nestri marcjàt dal lavòr 
al è alt ancje il pay gap cui oms che 
a cjapin il 17,9% plui des feminis: 
il 20,8% se a son dirigjents e il 
23,7% se a son impleàts. Il divari 

al cres cu la etàt e no si ridùs, cun 
consecuencis ancje su lis pensions 
des feminis, che a son une vore 
plui lizeris. 

Stant cussì lis robis, al è clàr che 
la ricostruzion economiche de 
Patrie no podarà che partî des 
feminis, de capacitàt di dàur 
gnovis oportunitàts di conciliazion 
di famee e lavòr, di cirî soluzions 
gnovis par falis lavorà in maniere 
plui conveniente par lòr e par 

dut il sisteme. Ancje cheste e je 
inovazion: e di jê, no si podarà fà 
di mancul. Parcé che lis feminis, 
dopo vê tignùt in pîts trê cjantons 
des cjasis dal Friùl, cumò a varan 
ancje di tignî sù la sò economie. El 


Par viodi chei altris contignùts 
de “La Patrie dal Friùl”, 
abonaitsi. Dutis lis informazions si cjatin sul sît 
www.lapatriedalfriul.org 





Per vedere gli altri contenuti 
de “La Patrie dal Friùl”, 
abbonatevi. Tutte le informazioni si trovano sul sito 
www.lapatriedalfriul.org 


Che tu sedis za abonat o che tu le vedis lete dome cualchi volte, 
aboniti o rinove labonament a un mensiîl unic: 
almancul une volte al més, lei par furlan! 

